Illum, il-Kummissjoni ħadet aktar passi fi proċeduri ta' ksur kontra 26 Stat Membru biex tiżgura l-implimentazzjoni sħiħa tar-regoli tal-UE dwar ir-rikonoxximent tal-kwalifiki professjonali. Huwa biss Suq Uniku li jiffunzjona tajjeb li jista' jwassal il-potenzjal sħiħ tiegħu għaċ-ċittadini u n-negozji fl-Ewropa kollha F'konformità mal-Komunikazzjoni dwar is-Suq Uniku tat-22 ta' Novembru 2018, il-Kummissjoni llum qiegħda tieħu aktar azzjoni ta' infurzar biex tiżgura li l-Istati Membri kollha jirrispettaw bis-sħiħ ir-regoli tal-UE dwar ir-rikonoxximent tal-kwalifiki professjonali. Il-professjonisti fis-Suq Uniku tal-UE jistgħu jaqsmu l-fruntieri u jipprattikaw il-professjoni tagħhom jew jipprovdu servizzi fi Stat Membru ieħor. L-UE daħħlet fis-seħħ regoli li jagħmluha aktar faċli għall-professjonisti, bħal tobba jew periti, li jkollhom il-kwalifiki professjonali tagħhom rikonoxxuti fi Stat Membru ieħor. Id-Direttiva dwar il-Kwalifiki Professjonali (id-Direttiva 2013/55/UE) ġiet immodernizzata fl-2013 u kellha tiġi trasposta fil-liġi nazzjonali sat-18 ta' Jannar 2016. Illum il-Kummissjoni qiegħda tibgħat opinjonijiet motivati lil 24 Stat Membru (l-Awstrija, il-Belġju, il-Bulgarija, Ċipru, id-Danimarka, il-Finlandja, Franza, il-Ġermanja, il-Greċja, l-Irlanda, l-Italja, il-Lussemburgu, Malta, in-Netherlands, il-Polonja, il-Portugall, ir-Renju Unit, ir-Rumanija, is-Slovakkja, is-Slovenja, Spanja, l-Iżvezja u l-Ungerija) u ittri kumplementari ta' notifika formali lil żewġ Stati Membri (l-Estonja u il-Latvja) dwar in-nuqqas ta' konformità tal-leġiżlazzjoni nazzjonali tagħhom u l-prattika legali mar-regoli tal-UE dwar ir-rikonoxximent tal-kwalifiki professjonali (id-Direttiva 2005/36/KE kif emendata bid-Direttiva 2013/55/UE). L-opinjonijiet motivati u l-ittri supplimentari ta' notifika formali jkopru kwistjonijiet kruċjali għall-funzjonament tad-Direttiva dwar il-Kwalifiki Professjonali, b'mod partikolari: Dawn il-kwistjonijiet issemmew ukoll f'Komunikazzjoni minn Jannar 2017 dwar rakkomandazzjonijiet ta' riforma għar-regolamentazzjoni tas-servizzi professjonali. L-Istati Membri kollha konċernati issa għandhom xahrejn biex iwieġbu għall-argumenti mressqa mill-Kummissjoni. Mingħajr rispons sodisfaċenti, il-Kummissjoni tista' tiddeċiedi li tindirizza opinjoni motivata lill-Estonja u lil-Latvja, u li tressaq l-24 Stat Membru l-oħra quddiem il-Qorti tal-Ġustizzja tal-UE. Sfond Bir-regoli tal-UE dwar ir-rikonoxximent tal-kwalifiki professjonali (id-Direttiva 2005/36/KE kif emendata bid-Direttiva 2013/55/UE), l-UE stabbilixxiet sistema moderna għar-rikonoxximent tal-kwalifiki u l-esperjenza professjonali fl-UE kollha. Hija tippromwovi r-rikonoxximent awtomatiku tal-kwalifiki professjonali fil-pajjiżi tal-UE, u b'hekk tagħmilha aktar faċli għall-professjonisti biex jipprovdu s-servizzi tagħhom madwar l-Ewropa, filwaqt li tiggarantixxi livell imtejjeb ta' protezzjoni għall-konsumaturi u ċ-ċittadini. Id-Direttiva tapplika b'mod ġenerali għall-professjonijiet regolati bħall-infermiera, it-tobba, l-ispiżjara jew il-periti. L-eċċezzjonijiet huma professjonijiet regolati minn direttivi speċifiċi tal-UE bħal awdituri, intermedjarji tal-assigurazzjoni, kontrolluri tal-inġenji tal-ajru, avukati u aġenti kummerċjali. Id-Direttiva tistabbilixxi wkoll regoli għal mobilità temporanja, stabbiliment f'pajjiż ieħor tal-UE, sistemi varji ta' rikonoxximent ta' kwalifiki, u kontrolli ta' għarfien tal-lingwi u titoli akkademiċi professjonali. Dawn ir-regoli huma kkumplementati bil-Karta Professjonali Ewropea (KPE), ċertifikat elettroniku disponibbli minn Jannar 2016 għal ħames professjonijiet (infermiera tal-kura ġenerali, fiżjoterapisti, spiżjara, aġenti tal-proprjetà immobbli u gwidi tal-muntanji). Biex tiżgura li l-pazjenti u l-konsumaturi tal-UE jkunu protetti b'mod adegwat, il-Kummissjoni introduċiet ukoll Mekkaniżmu ta' Twissija. L-Istat Membru li jirċievi professjonisti minn pajjiżi oħra tal-UE huwa responsabbli biex jiċċekkja l-kwalifiki jew l-idoneità tagħhom biex jipprattikaw u, f'każijiet ta' dubju ġġustifikat, jikkuntattja lill-Istat Membru li jkun ħareġ id-diploma. Sabiex tiffaċilita u tħaffef dan l-iskambju ta' informazzjoni bejn l-Istati Membri, il-Kummissjoni stabbiliet is-Sistema elettronika ta' Informazzjoni tas-Suq Intern (IMI). Għal Aktar Informazzjoni - Dwar id-deċiżjonijiet ewlenin fil-pakkett tal-proċeduri ta' ksur ta' Marzu 2019, ara l-MEMO/19/1472xx. sħiħ. Dwar il-proċedura ta' ksur b'mod ġenerali, ara MEMO/12/12. - Dwar il-proċedura tal ksur tal-UE.